Հարթուն Օղլի

Հարթուն Օղլի (Հովհաննես Հարությունյան, մոտ 1760, գյուղ Ասդաբադ, Չհարմահալ գավառում, Պարսկաստան - 1840, գյուղ Մամուռան, Չհարմահալ գավառում), հայ աշուղ։

 Գործունեություն 
Հարթուն Օղլին ծնվել է Իրանի Չհարմահալ գավառի Ասդաբադ գյուղում։ Աշակերտել է աշուղ Ղուլ Հովհաննեսին (մոտ 1740-1834 թթ.)։ Կատարելագործվելու նպատակով շրջագայել է (Վաղարշապատ, Վան, Մուշ և այլուր)։ Գրականագետ-արվեստաբան Արամ Երեմյանը հայտնաբերել է Հարթուն Օղլու դավթարը և Նոր Ջուղայում հրատարակել նրա բազմաժանր ժառանգությունը («Աշուղ Հարթուն Օղլի», 1920), 1946 թ.-ին Թեհրանում «Փշրանքներ աշուղական գրականությունից» գրքում վերահրատարակել աշուղի 36 հայերեն և 9 թուրքերեն երգերը՝ զետեղելով նաև «Արի դիլբար» և «Ծամերդ աբրեշում» երգերի նոտագրությունը։ Գրականագետ Հ. Սահակյանը Հարթուն Օղլու 32 երգ զետեղել է «Հայ աշուղներ. 17-18-րդ դարերում» (1961) ժողովածուում և տեղեկություններ տվել նրա մասին։

 Ծանոթագրություններ 

Կատեգորիա:Իրանահայ բանաստեղծներ
Կատեգորիա:Իրանահայ երաժիշտներ